Erasmus+ Görögország, 2024.

Iskolánk Tanulói idén második alkalommal nyertek részvételt a kéthetes görögországi mobilitásra az Európai Unió Erasmus+ Ösztöndíjprogramja keretében.

18 diákumknak - az elektronika, automatika, vegyészet, környezetvédelem, informatika ágazat kiválasztottjai- nyílt lehetősége május 6-ától, hogy kiutazzon az észak-görög üdülővároskába, Platamonasba, az ösztöndíjprogram céljának megfelelően elmélyíteni szakmai ismereteit immár angol nyelven, egy idegen ország szakmai keretei között.

Utazóink várakozással teli izgalommal tekintettek erre a nagyszerű, különleges szakmai kihívásra, illetve kilépve két hétre a megszokott keretek közül, szállodában együtt „önálló” életet élni társaikkal .Lehet mondani, hogy mindkét elvárásnak sikerült rövid idő alatt eleget tenniük !

A második naptól kezdve autóbuszok vittek minket a szakmai programok helyszíneire:

-a Platón- magániskolában angolul szakmai prezentációt készíteni és előadni, megvédeni.

-víztisztasági vizsgálatot végezni, értékelni, egy magán-üdülő telep úszómedencéiben

-elektronikai méréseket szerelést végezni

-a görög házépítési módszereket, alapanyagokat, eljárásokat megismerni, kipróbálni,

A kezdeti óvatos kommunikációt, az ottani görög szakemberek kedvessége segítségével, egy-két nap múlva pezsgő, aktív eszmecserék követték. Az angol nyelvtudásukat aktivizálva tanulóinknak egészen könnyű volt eligazodni, a szakszavaknak is egyre ritkábban kellett utánanézni a mobiltelefon szőtárában! Napról napra egyre szembetűnőbb fejlődésnek lehettünk részesei.

A zsúfolt szakmai programok sorát felejthetetlen kirándulások színesítették:

-Zeusz fürdőkádjához, a lélegzetelállító vízeséshez

-Panteleimonasz-Ófaluba, ahol a festői kilátás mellett ízelítőt kaptunk a görög vendégszeretet szívmelengető ajándékaiból, helyi mézet és likőröket kóstolgatva.

S bár Thesszaloniki város szépségeit az eső miatt csak a busz ablakán át láthattuk, másnap vigasztalódhattunk a csodás Skiathos-szigeti hajóút minden képzeletet felülmúló, felejthetetlen hangulatával, a tánccal a fedélzeten, a hajót kísérő delfincsapat látványával, ami örök emlékké tette a két hetet.

Szakmai, kulturális és emberi vonatkozásban is fantasztikus élményeket, értékeket nyújtó utunkért köszönetet mondunk az Erasmusnak!

Szolnok, 2024.05.25.

Dulcz Dénes Tamásné

kísérőtanár